
A gyermekmenhely-irodalom Magyarországon

 
1901-ben – Európában elsőként – Magyarország alkotja meg azt a Gyermekvédelmi törvényt, mely állami feladatnak tekinti az árva és elhagyott gyermekek ellátását. Az ezen a törvényen alapuló rendszer a kontinens összes kormányának érdeklődését felkelti.

A Magyar Állami Királyi Gyermekmenhely 17 városban biztosította az elhagyott gyermekek ellátását, gyógyítását és nevelőszülőkhöz való közvetítését. Ezen menhelyek központi intézménye volt a Budapesti Magyar Királyi Állami Gyermekmenhely.
A dolgozat ennek a menhelynek a történetét ismerteti. Az alapítástól (1903) kezdve, a saját épületbe való költözésen át (1907) egészen a II. világháború végéig. Ekkor változik meg ugyanis az állam gyermekvédelemhez való hozzáállása, és ekkor szerveződik át a közel fél évszázados szervezet. Ehhez azonban a menhelyekre már ilyen formában nincs szükség.
Az intézmény történetének első korszakáról szóló részben, az 1907-1924 közötti időszak eseményeiről, az I. világháború okozta nehézségekről és az 1920-as évek elején bekövetkező pénztelenségről is szó esik. A második korszak (1925-1945) tekinthető a Menhely és a hazai gyermekvédelem fénykorának.
Az intézet élén ekkor Barabás Zoltán gyermekorvos, egyetemi magántanár áll, akinek lelkesedése, elhivatottsága a menhelyi ellátás magas színvonalát eredményezi. Barabás Zoltánról életrajz ez idáig nem jelent meg; a dolgozat ezt a hiányt is szeretné pótolni.
Bemutatásra kerül az 1928-1945 közötti időszak menhelyi élete, a főbb tevékenységek, és a menhely mellett működő gyermekkórház is.

A dolgozat fő célja, hogy megemlékezzen kulturális örökségünk ezen elfeledett kincséről.



